钦定古今图书集成/明伦汇编/闺媛典/第265卷 > 刘辛一妻张氏
## 钦定古今图书集成/明伦汇编/闺媛典/第265卷 > 刘辛一妻张氏

按《宁化县志》：张氏，刘辛一妻。年十九，辛一夭殁，惟一
女。张事舅姑孝谨，父母兄弟哀其年少，欲令改适，张
以死自誓，语及辄痛绝，泣曰：“刘氏无嗣，若我去舅姑
菽水谁供？祖宗坟墓失所，妾生无以为人，死何以见
夫于地下？”言已，血泪迸落，闻者伤之。及孤女既长，或
劝赘婿，张曰：“户为军籍，不可累彼。”择士族嫁之。年八
十馀卒。